b"\n_START_ARTICLE_\nL'Esquirol\n_START_SECTION_\nHist\xc3\xb2ria\n_START_PARAGRAPH_\nEl 8 de juliol, el general Jean Maximilien Lamarque, sort\xc3\xad d\xe2\x80\x99Olot conduint una columna de 1.500 francesos i uns tres-cents miquelets, for\xc3\xa7ant el pas de la Salut, baixant cap a l\xe2\x80\x99Esquirol i avan\xc3\xa7ant-se fins a Roda de Ter, on des de l'altre costat del riu fou deturat per tres cossos d'ex\xc3\xa8rcit del general Manso i Villamil i el bar\xc3\xb3 d'Eroles a la batalla de l'Esquirol._NEWLINE_En el segle XIX els treballadors d'una f\xc3\xa0brica de Manlleu en vaga van ser substitu\xc3\xafts per paraires sense feina del municipi de l'Esquirol, i aquest fet hauria provocat el nou \xc3\xbas del terme esquirol per anomenar qui trenca una vaga._NEWLINE_Durant el per\xc3\xadode de 1937 i 1939 el poble va canviar el nom de Santa Maria de Corc\xc3\xb3 per l'Esquirol, recuperant doncs el nom originari, per\xc3\xb2 que durant la dictadura franquista va ser canviat de nou. El 23 de febrer del 2014 es va sotmetre a consulta mantenir el nom de Santa Maria de Corc\xc3\xb3 o canviar-lo per l'Esquirol. Tot i que m\xc3\xa9s del 90 per cent de les persones que van participar en la consulta es van mostrar a favor del canvi, en principi l'Ajuntament va optar per no fer el canvi, at\xc3\xa8s que no s'havia arribat al m\xc3\xadnim del 50% de participaci\xc3\xb3 que l'Ajuntament havia fixat com a necessari (nom\xc3\xa9s va votar el 42% del cens). No obstant aix\xc3\xb2, el dia 11 de mar\xc3\xa7 del 2014, el Ple de l'Ajuntament, per set vots a favor i tres abstencions, va optar per tirar endavant amb la proposta, i canviar definitivament el nom de Santa Maria de Corc\xc3\xb3 a l'Esquirol._NEWLINE_ El 4 de juny de 2014 el DOGC va publicar la resoluci\xc3\xb3 de 28 de maig que donava oficialitat al canvi de nom del municipi."